Nagy számban vonultak fel a család védelme érdekében Franciaországban
A „Manif Pour Tous” (Felvonulás mindenkiért) kezdeményezés, amely a családellenes kormányintézkedések ellen indított tiltakozást, vasárnap Európa szerte felvonulásokat szervezett. A rendőrség szerint 80 ezren, a tüntetők szerint 500 ezren vettek részt a franciaországi megmozdulásokon.
Békés hangulatban vonultak fel a minden életkort képviselő személyek, katolikus és muzulmán családok. Transzparenseiken: „Család, nevelés, szolidaritás, méltóság”, „Állítsuk meg a családellenességet”, „Egy anya és egy apa, ez alapvető” feliratok voltak olvashatók.
A francia családügyi miniszter a felvonulást megelőző napokban hangsúlyozta, hogy a törvény szövege nem nyit egynemű párok esetében a mesterséges megtermékenyítés illetve a harmadik személy által kihordott terhesség felé. Az Hollande-kormány által képviselt gender-elmélet ellen vonultak franciák tízezrei utcára. Ez az elmélet tagadja a férfi-női nemi identitást és előmozdítja a homoszexualitást az iskolákban népszerűsített deviáns nevelés által.
A hagyományos család érdekében tartott felvonulás az Európai Parlamentben február 4-én, megfelelő vita biztosítása nélkül szavazásra kerülő Lunacek-jelentés elleni véleménynyilvánítás is volt. A zöldek osztrák képviselőnőjének nevét viselő dokumentum a homofóbia, valamint a szexuális irányultság és a nemi identitáshoz kapcsolódó diszkrimináció ellen lép fel. A CitizenGo.org szervezet már 180 ezer aláírást gyűjtött össze Európa szerte a jelentés ellen. Az aláírók hangsúlyozzák, hogy a dokumentum diszkriminálja a homoszexuális lobbi ellenzőit és minden tagállamban előmozdítja az LMBT (leszbikus, meleg, biszexuális és transz-szexuális) személyek ún. jogait a házassághoz, a gyermek-örökbefogadáshoz, a heterológ megtermékenyítéshez és a béranyák igénybevételéhez.